CELEX: 62013TN0365
Language: mt
Date: 2013-07-12 00:00:00
Title: Kawża T-365/13: Rikors ippreżentat fit- 12 ta’ Lulju 2013 — Ir-Repubblika tal-Litwanja vs Il-Kummissjoni Ewropea

28.9.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 284/3
            
         Rikors ippreżentat fit-12 ta’ Lulju 2013 — Ir-Repubblika tal-Litwanja vs Il-Kummissjoni Ewropea
   (Kawża T-365/13)
   2013/C 284/03
   Lingwa tal-kawża: il-Litwan
   
      Partijiet
   
   
      Rikorrenti: Ir-Repubblika tal-Litwanja (rappreżentanti: D. Kriaučiūnas u R. Krasuckaitė)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob lill-Qorti Ġenerali jogħġobha:
   
               —
            
            
               tannulla d-Deċiżjoni tal-Kummissjoni Ewropea Nru (2013) 2436 finali tat-2 ta’ Mejju 2013 sa fejn tapplika għar-Repubblika tal-Litwanja u sa fejn tirrifjuta li tiffinanzja nfiq speċifiku FAEŻR sostnut mir-Repubblika tal-Litwanja;
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka ħames motivi.
   Permezz tal-ewwel motiv tagħha r-rikorrenti ssostni li, billi adottat id-deċiżjoni kkontestata, il-Kummissjoni kisret l-Artikoli 10 u 15 tar-Regolament (KE) Nru 1975/2006 (1) u l-Artikolu 48 tar-Regolament (KE) Nru 1974/2006 (2) peress li, billi talbet li jsiru kontrolli addizzjonali (kontrolli fuq il-post) fil-każ ta’ adegwatezza ta’ kriterju (densità tal-bhejjem) għall-miżura ta’ għajnuna relatata mal-iżvantaġġi naturali, hija naqset milli tikkunsidra d-diskrezzjoni tal-Istati Membri, ikkonfermata f’dawn id-dispożizzjonijiet, li jagħżlu huma l-kriterji u l-metodi ta’ kif isiru l-kontrolli u naqset milli tieħu inkunsiderazzjoni l-argumenti tal-awtoritajiet Litwani fir-rigward tal-effettività u l-effiċjenza tal-metodu ta’ kontroll magħżul.
   Permezz tat-tieni motiv ir-rikorrenti ssostni li l-Kummissjoni kisret l-Artikolu 31(2) tar-Regolament (KE) Nru 1290/2005 (3) u l-prinċipju ta’ proporzjonalità peress li, billi ma pprovatx li kien hemm xi riskju sinjifikattiv għall-Fond, hija applikat mingħajr ġustifikazzjoni korrezzjoni finanzjarja ta’ 5 % abbażi ta’ kontroll allegatament mhux xieraq fil-kuntest tal-kriterju ta’ densità tal-bhejjem. Il-Kummissjoni missha għamlet, skont ir-rekwiżiti stabbiliti fl-Artikolu 31(2) tar-Regolament (KE) Nru 1290/2005, korrezzjonijiet finanzjarji proporzjonati għall-ksur stabbilit u għar-riskju għall-baġit tal-Unjoni Ewropea. Il-korrezzjonijiet magħmula fid-deċiżjoni kkontestata jmorru lil hinn minn dak li huwa xieraq u neċessarju għall-iskop li jiġu protetti l-interessi baġitarji tal-Unjoni Ewropea.
   It-tielet motiv isostni li l-Kummissjoni, abbażi ta’ interpretazzjoni żbaljata tal-Artikolu 14(2) tar-Regolament (KE) Nru 1975/2006 u tal-Artikolu 48(1) tar-Regolament Nru 1974/2006, u bi ksur tal-Artikolu 29 tar-Regolament (KE) Nru 796/2004 (4), imponiet mingħajr ġustifikazzjoni korrezzjoni finanzjarja ta’ 2 % abbażi tal-fatt li, matul kontroll fuq il-post intiż sabiex jiġu osservati l-obbligi kollha, ma kinux ikkontrollati l-100 % tal-ħbula tal-art.
   Permezz tar-raba’ motiv ir-rikorrenti ssostni li, billi adottat id-deċiżjoni kkontestata, il-Kummissjoni kisret l-Artikolu 10(2) tar-Regolament (KE) Nru 1974/2006, peress li, meta pproponiet li jiġi applikat kontroll mhux effettiv fuq l-użu tal-fertilizzanti (kontroll amministrattiv), hija naqset milli tikkunsidra d-diskrezzjoni tal-Istati Membri, ikkonfermata f’din id-dispożizzjoni, li jagħżlu huma l-kriterji u l-metodi ta’ kif isiru l-kontrolli u naqset milli tieħu inkunsiderazzjoni l-argumenti tal-awtoritajiet Litwani fir-rigward tal-effettività u l-effiċjenza tal-metodu ta’ kontroll magħżul (il-metodu viżiv).
   Permezz tal-ħames motiv, ir-rikorrenti ssostni li l-Kummissjoni kisret l-Artikolu 31(2) tar-Regolament (KE) Nru 1290/2005 u l-prinċipju ta’ proporzjonalità peress li, billi ma pprovatx li kien hemm riskju sinjifikattiv għall-Fond, hija applikat mingħajr ġustifikazzjoni korrezzjoni finanzjarja ta’ 5 % abbażi ta’ kontroll allegatament mhux xieraq fil-kuntest tal-kriterju ta’ użu ta’ fertilizzant. Il-Kummissjoni missha għamlet, skont ir-rekwiżiti stabbiliti fl-Artikolu 31(2) tar-Regolament (KE) Nru 1290/2005, korrezzjoni finanzjarja proporzjonata għall-ksur stabbilit u għar-riskju għall-baġit tal-Unjoni Ewropea. Il-korrezzjonijiet magħmula fid-deċiżjoni kkontestata jmorru lil hinn minn dak li huwa xieraq u neċessarju għall-iskop li jiġu protetti l-interessi baġitarji tal-Unjoni Ewropea.
   
      (1)  Regolament tal-Kummissjoni (KE) Nru 1975/2006, tas-7 ta’ Diċembru 2006, li jistabbilixxi regoli dettaljati għall-implimentazzjoni tar-Regolament (KE) Nru 1698/2005, dwar l-implimentazzjoni tal-proċeduri ta’ kontroll kif ukoll il-konformità reċiproka rigward il-miżuri ta’ sostenn għall-iżvilupp rurali (ĠU L 330M, p. 455).
   
      (2)  Regolament tal-Kummissjoni (KE) Nru 1974/2006, tal-15 ta’ Diċembru 2006, li jistabbilixxi regoli ddettaljati għall-applikazzjoni tar-Regolament tal-Kunsill (KE) Nru 1698/2005 dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) (ĠU L 322, p. 305).
   
      (3)  Regolament tal-Kunsill (KE) Nru 1290/2005, tal-21 ta’ Ġunju 2005, dwar il-finanzjament tal-Politika Agrikola Komuni (ĠU L 286M, p. 1).
   
      (4)  Regolament tal-Kummissjoni (KE) Nru 796/2004, tal-21 ta’ April 2004, li jippreskrivi regoli dettaljati għall-implimentazzjoni ta’ konformità, modulazzjoni u amministrazzjoni integrata u sistema ta’ kontroll kif hemm provvediment dwarhom fir-Regolament tal-Kunsill (KE) Nru 1782/2003 li jistabbilixi regoli komuni għal skemi ta’ sostenn dirett taħt il-politika agrikola komuni u li jistabbilixxi ċerti skemi ta’ sostenn għall-bdiewa (ĠU Edizzjoni Speċjali bil-Malti, Kapitolu 3, Vol. 44, p. 243).